《和菱溪石歌》
宋代·苏舜钦

滁州信至诧双石，云初得自菱水滨。长篇称夸语险绝，欲使来者不复言。

画图突兀亦颇怪，张之屋壁惊心魂。麒麟才生头角异，混沌虽死窍凿存。

琅邪之郡偏且僻，得石固可骇众观。予尝飞帆入震泽，穷探异境登龟鼋。

居民百户石为业，日夜采琢山不贫。山前森列战白浪，犹似万百铁马群。

雨昏浪打岁月古，千株万穴僵复奔。自嗟才力本衰弱，安敢抵敌为之文。

况兹出产极易致，乡俗见惯不甚尊。彼以至少合贵重，胡为久弃如隐沦。

偶逢积识见奖拔，众目今乃称奇珍。百人拥持大车载，城市观走风涛翻。

立于新亭面幽谷，共为澡刷泥沙痕。凉泉下照嘉树阴，翠影澄澹留烟云。

褒以篇章绘缣素，积岁汨没一旦伸。苟非高贤独赏激，终古弃卧于穷津。

世人爱憎逐兴废，使我吟叹伤精神。

作者简介：苏舜钦（1008—1048）北宋诗人，字子美，开封（今属河南）人，曾祖父由梓州铜山（今四川中江）迁至开封（今属河南）。曾任县令、大理评事、集贤殿校理，监进奏院等职。因支持范仲淹的庆历革新，为守旧派所恨，御史中丞王拱辰让其属官劾奏苏舜钦，劾其在进奏院祭神时，用卖废纸之钱宴请宾客。罢职闲居苏州。后来复起为湖州长史，但不久就病故了。他与梅尧臣齐名，人称“梅苏”。有《苏学士文集》诗文集有《苏舜钦集》16卷，《四部丛刊》影清康熙刊本。1981年上海古籍出版社出版《苏舜钦集》。